በቡሬ ኢንዱስትሪ ፓርክ የኃይል አቅርቦት ግንባታ ስራው በመዘግየቱ ባለሀብቶች መቸገራቸው ተገለጸ
 ● ሥራው ሊዘገይ የቻለው ከሥራ ተቋራጩ ጋር ውሉ ባለመጠናቀቁ እንደሆነ ተጠቁሟልአዲስ አበባ:- የቡሬ የተቀናጀ የግብርና ምርቶች ማቀነባበሪያ ኢንዱስትሪ ፓርክ የኤሌክትሪክ ኃይል አቅርቦት ግንባታ ስራው በመዘግየቱ የአገር ውስጥና የውጭ ባለሀብቶች ሙዋዕለ ንዋያቸውን ለማፍሰስ መቸገራቸው ተገለጸ። የኤሌክትሪክ ኃይል አቅርቦት ግንባታ ከሚሰራው ኩባንያ ጋር የውል ስምምነት ባለመጠናቀቁ ስራው ሊዘገይ መቻሉን የኢትዮጵያ ኤሌክትሪክ ኃይል የኮሙዩኒኬሽን ዳይሬክተር አቶ ሞገስ መኮንን ተናግረዋል።
የፓርኩ ኃላፊ አቶ ዳኛቸው አስረስ በተለይ ለአዲስ ዘመን ጋዜጣ እንደገለጹት፤ በርካታ የአገር ውስጥና የውጭ አገር ባለሀብቶች ሙዋዕለ ንዋያቸውን ለማፍሰስ ከፍተኛ ፍላጎት ቢያድርባቸውም፤ የኤሌክትሪክ ኃይል አቅርቦት ግንባታ ስራው መዘግየቱ ማነቆ ሆኗል።
እንደ ኃላፊው ማብራሪያ፤ የቡሬ የተቀናጀ የግብርና ምርቶች ማቀነባበሪያ ኢንዱስትሪ ፓርክ ሲጠናቀቅ አንድ ሺ ሄክታር መሬት የሚሸፍን፣ በሶስት ምዕራፎች ተከፍሎ የሚገነባና የፓርኩ የመጀመሪያው ምዕራፍ ግንባታ በ 260 ሄክታር መሬት ላይ ከታህሳስ 2010 ዓ.ም ጀምሮ እየተከናወነ የሚገኝ ሲሆን፤ በሁለት ዓመት ወይም በ24 ወራት ተጠናቆ ወደ ስራ መግባት የሚጠበቅበት ቢሆንም፤ እስካሁን በተለያዩ ምክንያቶች ስራው ተጓትቷል ።
የፓርኩን የስራ ዝርዝር እንዲሰራ በፌዴራል ደረጃ ውል የወሰደው አማካሪ ድርጅት የስራ ዝርዝሩን በወቅቱ ባለማቅረቡ፤ አገር በቀል ተቋራጮችና አማካሪዎች በልምድ እጥረት ሳቢያ የፕሮጀክት አስተዳደራቸው ፈጣንና ቀልጣፋ አለመሆኑ፣ እንዲሁም ባለፉት ሁለት አመታት በአገር ደረጃ ባጋጠመው የውጭ ምንዛሬ እጥረት ግንባታው መዘግየቱን አቶ ዳኛቸው ጠቁመዋል። 
አቶ ዳኛቸው ምንም እንኳን በታቀደው ጊዜ ፕሮጀክቶቹ ባይጠናቀቁም፤ በፓርኩ የመጀመሪያው ምዕራፍ ላይ መከናወን
 አለባቸው ተብለው ከተያዙት ተግባራት ውስጥ አብዛኞቹ ለተቋራጮች በውል ተላልፈው የግንባታ ስራቸው 90 በመቶ መጠናቀቁን ተናግረዋል። 
እንደ አቶ ዳኛቸው ማብራሪያ 30 ሜትር ስፋት ያለው ከ13 ኪሎ ሜትር በላይ የአስፓልት መንገድ፣ የፈሳሽ ቆሻሻ ማስወገጃ መስመሮች፣ የመንገድ ዳርና የውስጥ ለውስጥ የኤሌክትሪክ መስመር ዝርጋታ፣ የስልክና 60 ኪሎ ሜትር የሚደርስ የውሃ መስመር ዝርጋታ፣ ሞዴል የፋብሪካ ሼድና 11 ብሎክ የህንጻ ግንባታ፤ በአረንጓዴ ልማት ፓርኩን የማስዋብ እንዲሁም ስድስት ጥልቅ ጉድጓድ ቁፋሮ ከፈሳሽ ቆሻሻ መስወገጃ መስመሮች ጋር የማገናኘት ስራ ከተከናወኑ ተግባራት መካከል ይገኙበታል።
አቶ ዳኛቸው የኤሌክትሪክ ኃይል አቅርቦት ግንባታና የደረቅና የፍሳሽ ቆሻሻ ማጣሪያ ተከላ ስራዎች ከፍተኛ ፋይናንስና የምህንድስና ክህሎት ስለሚጠይቁ የፌዴራል መንግስቱ አለም አቀፍ የተቋራጭና የአማካሪ ጨረታዎችን በማውጣት ፕሮጀክቶቹን የቻይና ኩባንያዎች እንዲያከናውኑ ውል መፈጸሙን ገልጸዋል። 
አቶ ዳኛቸው በውሉ መሰረት የኤሌክትሪክ ኃይል አቅርቦትና የደረቅና የፍሳሽ ቆሻሻ ማጣሪያ ተከላ ግንባታ ስራዎች ባለመጀመራቸው በርካታ የአገር ውስጥና የውጭ አገር ባለሃብቶች ስራዎቹ ሊዘገዩ ይችላሉ በሚል ስጋት በፓርኩ ወደ ፋብሪካ ግንባታ ፈጥነው ለመግባት እንቅፋት እንደፈጠረባቸው አስረድተዋል። 
የኤሌክትሪክ ኃይል አቅርቦቱ ጥያቄ ሲፈታ በፓርኩ ኢንቨስት ማድረግ እንፈልጋለን ብለው ፕሮጀክት ፕሮፖዛል ቀርጸው በማስገባት እየተጠባበቁ ያሉ በርካታ ባለሀብቶች እንዳሉ ገልጸው፤ በፓርኩ የኤሌክትሪክ ኃይል አቅርቦት የግንባታ ስራ መዘግየቱ ባለሀብቶችን ለመሳብ የሚደረገውን ጥረት የሚገታ ስለሆነ የፌዴራል መንግስት ለችግሩ እልባት እንዲሰጥ አቶ ዳኛቸው ጠይቀዋል። 
የኢትዮጵያ ኤሌክትሪክ ኃይል የኮሙዩኒኬሽን ዳይሬክተር አቶ ሞገስ መኮንን ስለጉዳዩ ተጠይቀው ፤ የቡሬ ኢንዱስትሪ ፓርክ የኤሌክትሪክ ኃይል አቅርቦት ግንባታ ስራውን አንድ የቻይና ኩባንያ እንዲሰራ ድርድር ተጀምሮ የነበረ ሲሆን፤ የመንግስትና የግል አጋርነት (public privatization partnership) አዋጅ በመውጣቱ በአዋጁ መሰረት ኩባንያው እንዲሰራ ድርድሩ ባለማለቁ ስራው ሊዘገይ መቻሉን ተናግረዋል።
አቶ ሞገስ በመንግስትና የግል አጋርነት አዋጅ መሰረት የኤሌክትሪክ ኃይል አቅርቦት ግንባታ ስራውን ለመስራት ብዙ ፍላጎት ያላቸው ዓለምአቀፍ ተጫራቾች ፍላጎት ያሳዩ ሲሆን፤ የፕሮጀክቱ ስራ አዋጭ በሆነ ፋይናንስ መሰራት ስላለበት የተለያዩ ተጫራቾች ያቀረቡትን ፋይናንስ በማየትና በመደራደር ውጤት እየተጠበቀ መሆኑን ተናግረዋል።
ተቋሙ ፋይናንስ ፕሮጀክቱን በራሱ ለመስራት አቅም ስለሌለው በብድር ወይም መንግስት ወጪውን ሙሉ ለሙሉ መሸፈን እንዳለበት አቶ ሞገስ ገልጸው፤ አሁን ባለው ነባራዊ ሁኔታ ፕሮጀክቱን አዋጭ በሆነ ፋይናንስ ለማሰራት ያለው አማራጭ ከተለያዩ ተጫራቾች ጋር የተጀመሩ የድርድር ውጤቶችን መጠባበቅ ዋነኛው መፍትሄ መሆኑን አስረድተዋል።
አቶ ሞገስ የኤሌክትሪክ ኃይል ቋት ግንባታው ቢያንስ ከዓመት ከስድስት ወር በላይ ጊዜ ሊፈጅ ስለሚችል፤ የፕሮጀክቱ ስራ በዘገየ ቁጥር ባለሀብቶች ሊገጥማቸው የሚችለውን ኪሳራ በማስላት በራሳቸው ኢንቨስትመንት የኤሌክትሪክ ኃይል ቋት ግንባታ በማከናወን ወደ ስራ የሚገቡበት አጋጣሚ ሊኖር እንደሚችል ገልጸው፤ ፕሮጀክቱ የዘገየበት ዋነኛው ምክንያት የፋይናንስ ችግር ስለሆነ መንግስት እንደ አማራጭ ከግል አልሚው በኩል የሚመጡ የመፍትሄ ሃሳቦችንም በመጠባበቅ ላይ እንደሚገኝ ተናግረዋል። 
በፓርኩ ለተቋራጮች በውል ተላልፈው የግንባታ ስራቸው 90 በመቶ የተጠናቀቁት ሁሉም ፕሮጀክቶች በክልሉየልማት ድርጅቶች የተከናወኑ መሆናቸው ታውቋል።
አዲስ ዘመን ግንቦት 19/2012ሶሎሞን በየነ